Modimo o feditse diketekete tsa dingwaga a sa senole gore tota o ne a tlile go diragatsa boikaelelo jwa gagwe jang mo lefatsheng. Mo lekgolong la ntlha la dingwaga C.E. “o ne a itsise [Bakeresete] sephiri se se boitshepo sa thato ya gagwe.” (Baefeso 1:9) Paulo le Bakeresete ka ene ba ba tloditsweng ba ne ba tlhaloganya sentle seabe se segolo se Jesu Keresete a neng a se neilwe sa go diragatsa boikaelelo jwa Modimo. Gape ba ne ba simolola go anaanela seabe sa bone sa botlhokwa jaaka baruaboswammogo le Keresete mo Bogosing jwa gagwe jwa selegodimo. (Baefeso 3:5, 6, 8-11) Ee, puso ya Bogosi e mo go yone go busang Jesu Keresete le babusimmogo le ene ke sedirisiwa se Modimo a tla se dirisang go tlisa kagiso ya leruri e seng fela kwa legodimong mme gape le mo lefatsheng. (Mathaio 6:9, 10) Ka yone, Jehofa o tla busetsa lefatshe leno mo maemong a a neng a ikaeletse gore le nne mo go one kwa tshimologong.—Isaia 45:18; 65:21-23; Ditiro 3:21.